MFCปิดทาร์เก็ตฟันด์กำไร10%ส่งท้ายปี
บลจ.เอ็มเอฟซี บริหารทาร์เก็ตฟันด์ SPOT 10S7 เข้าเป้า 10% เป็นกองทุนที่ 10 ส่งท้ายปีนี้
24 ธ.ค. 2555

บลจ.เอ็มเอฟซี บริหารทาร์เก็ตฟันด์ SPOT 10S7 เข้าเป้า 10% เป็นกองทุนที่ 10 ส่งท้ายปีนี้
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า ปีนี้ถือเป็นอีกหนึ่งปีทองสำหรับทาร์เก็ตฟันด์ ซึ่งเอ็มเอฟซีได้บริหารกองทุนทาร์เก็ตฟันด์จนสามารถถึงเป้าหมายผลตอบแทนที่ตั้งไว้ถึง 10 กองทุนด้วยกัน โดยล่าสุดกองทุนเปิดเอ็มเอฟซี สปอท 10 ซีรี่ส์ 7 (SPOT10S7) สร้างผลตอบแทน 10% ภายในเวลาเพียงแค่ 4 เดือน มอบเป็นของขวัญปีใหม่ให้ผู้ถือหน่วยลงทุนได้รับเงินคืนหน่วยลงทุนละประมาณ 11.00 บาทต่อหน่วยลงทุนวันที่ 24 ธ.ค.2555 
 ทั้งนี้ บริษัทจะสับเปลี่ยนหน่วยลงทุนทั้งหมดไปยังกองทุนเปิดเอ็มเอฟซี พันธบัตรตลาดเงิน ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่องของผู้ถือหน่วยลงทุนต่อไป  
 สำหรับปัจจัยความสำเร็จของกองทุนเปิด SPOT10S7 มาจากจังหวะการลงทุนในไทยที่เหมาะสม เพราะกำไรของบริษัทจดทะเบียน (บจ.) ในตลาดหลักทรัพย์แห่งประเทศไทยปีนี้ขยายตัวโดดเด่นกว่าภูมิภาค ในขณะที่มูลค่าตลาดไม่แพง เพราะตลาดหุ้นไทยปรับตัวลงมา 9-10% จากจุดสูงสุด ทำให้ตลาดหุ้นไทยขายอยู่ที่ระดับสัดส่วนราคาต่อกำไร (พี/อี)11.5 เท่า จึงเป็นโอกาสที่ดีในการสร้างผลตอบแทนประมาณ 10% จากเป้าหมายดัชนีปีนี้ของเอ็มเอฟซี